შარლოტა პრუსიელი (1831–1855)

პრინცესა შარლოტა პრუსიელი (დ. 21 ივნისი, 1831 — გ. 30 მარტი, 1855) — დაბადებით პრუსიის პრინცესა და ჰოენცოლერნის სახლის ერთ-ერთი წარმომადგენელი. ქორწინებით გახდა საქსე-მაინინგენის პრინცესა.
ცხოვრება
ოჯახი და ადრეული წლები
მისი მშობლების ქორწინება უბედურად მიიჩნეოდა, რადგან პრინც ალბერტს მრავალი საყვარელი ჰყავდა, და ცოლ-ქმარი 1849 წლის 28 მარტს გაიყარა, რის შემდეგაც პრინცესა მარიანმა თავის ყოფილ მეეტლე იოჰანეს ვან როსუმთან დაიწყო ცხოვრება, რომელთანაც ვაჟი, უილიამ რეინჰარტჰაუზენი შეეძინა.

შარლოტასა და მისი ორი დედმამიშვილის, ალბერტის და ალექსანდრინის მეურვეობა მათ მამას, ალბერტს, გადაეცა; თუმცა, მათზე უშვილო დეიდა, დედოფალი ელიზაბეთ ლუდოვიკა ზრუნავდა, რომელიც ამ მზრუნველობას უფრო და უფრო მეტად იჩენდა, განსაკუთრებით, პრინც ალბერტის მეორე ცოლთან, როზალი ფონ რაუხთან ქორწინების შემდეგ, 1853 წელს, რომლისგანაც კაცს ორი ვაჟი შეეძინა და ყურადღება მათზე გადაიტანა.
ქორწინება
ახალგაზრდობაში შარლოტა მეტად მრავალუფლებიანი გახლდათ, მისი ჰოლანდიური სიმდიდრისა და ჰოენცოლერნის ნათესაობის გამო. 1850 წლის 18 მაისს, შარლოტენბურგში, 19 წლის პრინცესა გეორგზე, საქსე-მაინინგენის მემკვიდრე პრინცზე გათხოვდა, რომელიც 24 წლის იყო. როგორც ბერნარდ მეორის, საქსე-მაინინგენის ჰერცოგისა და მარია ჰესე-კასელელის ერთადერთი ვაჟი, ის პრუსიელთა მხარდასაჭერ, მაინინგენიდან დაძრულ ბატალიონს 1849 წელს, შლეზვიგის პირველ ომში ხელმძღვანელობდა. ბერლინში სამეფო კარის განახლების შემდეგ, გეორგი მალევე დაინიშნა შარლოტაზე, რომლის სოციალური მდგომარეობაც მისთვის მეტად გამოსადეგი უნდა ყოფილიყო. ამასთან, მათ ერთმანეთი უყვარდათ კიდეც, და ქორწილს დიდი დრო არ დასჭირვებია. საქორწინო საჩუქრებს შორის მოხვდა მდიდრული, ძველი ვილა კომოს ტბაზე, შარლოტას დედა მარიანესაგან. ამასთან, საკმაოდ დიდი და მნიშვნელოვანი კოლექცია ქანდაკებებისა და ფერწერის ნიმუშებისა. სახლს, პატარძლის საპატივსაცემოდ, ვილა კარლოტა დაერქვა. პრუსიული ნათესაობის გამო, წყვილმა მომდევნო ხუთი წელი ბერლინსა და პოტსდამში გაატარა, მაგრამ შვილების დაბადებისათვის მაინინგენში დაბრუნდნენ.

ცოლ-ქმარს ბევრი საერთო ინტერესი ჰქონდა, განსაკუთრებით თეატრის მიმართ, რადგან ორივე გულმოდგინედ და ერთგულად ესწრებოდა წარმოდგენებს; ამასთან, ნიშნობისას მოყვარულთა სამეფო კარის თეატრებშიც კი თამაშობდნენ. მათ ოთხი შვილი შეეძინათ. შარლოტას დიდი ნიჭი ჰქონდა მუსიკის განხრით, და ბავშვობასა და ახალგაზრდობაში ასწავლიდნენ ისეთი პირები, როგორებიც იყვნენ ვილჰელმ ტაუბერტი, თეოდორ კულაკი და იულიუს სტერნი. მას დაწერილი აქვს მრავალი სამხედრო მარში, სიმღერა და საფორტეპიანო ნაწარმოები. მისი ქალიშვილი, პრინცესა მარია ელისაბედი, მსგავს ნიჭებსა და გატაცებას თავადაც ფლობდა.
სიკვდილი
1855 წლის 27 იანვარს მათი მეორე ვაჟი, გეორგი, გარდაიცვალა. შარლოტა ორი თვის შემდეგ, იმავე წლის 30 მარტს, მხოლოდ 23 წლის ასაკში, მშობიარობისას გართულებების გამო დაიღუპა. გულგატეხილი მეუღლე დიდი ხნის განმავლობაში უნუგეშოდ იყო, მაგრამ საბოლოოდ ჰოჰენლოჰე-ლანგენბურგის პრინცესა ფეოდორა მოიყვანა ცოლად, რათა უდედოდ დარჩენილ შვილებს ქალის ხელი არ მოჰკლებოდათ. 1866 წელს, შარლოტას გარდაცვალებიდან ათი წლის შემდეგ, გეორგმა მამამისი შეცვალა და საქსე-მაინინგენის ჰერცოგი გახდა.
შვილები
ბერნარდ , საქსე-მაინინგენის ჰერცოგი (დ. 1 აპრილი, 1851 წ. — გ. 16 იანვარი, 1928 წ.); დაქორწინდა პრუსიის პრინცესა შარლოტაზე, შეეძინათ შვილები.
პრინცი გეორგ ალბრეხტი (დ. 12 აპრილი, 1852 წ. — გ. 27 იანვარი, 1855 წ.); გარდაიცვალა ჩვილობაში.
პრინცესა მარი ელისაბედი (დ. 23 სექტემბერი, 1853 წ. - გ. 22 თებერვალი, 1923 წ.); გარდაიცვალა გაუთხოვარი.
უსახელო ვაჟი (დ. 29 მარტი, 1855 წ. - გ. 30 მარტი, 1855 წ.).